གང་ཡིན་བརྗོད་ན།དེང་སྐབས་ནུབ་ཕྱོགས་རྒྱལ་ཁབ་ཚོས་རྒྱ་ནག་དང་ལྷན་འགྲོ་བ་མིའི་ཐོབ་ཐང་གི་གནས་སྟངས་ཐོག་གྲོས་མོལ་གནང་རྒྱུའི་སྲིད་བྱུས་འཛིན་བཞིན་པ་དེར་གཞི་རྩའི་སྐྱོན་དང་རྒྱ་ནག་ལ་གཟིགས་ཕྱོགས་དེར་འཁྲུལ་སྣང་ཏོག་ཙམ་ཡོད།རྒྱ་ནག་དང་ལྷན་འགྲོ་བ་མིའི་ཐོབ་ཐང་དང་མང་གཙོ།དེ་བཞིན་ཁྲིམས་སོགས་ཀྱི་གནད་དོན་ཐོག་འབྲེལ་བ་བྱེད་སྐབས་དངོས་གསལ་དེ་ཙམ་མེད་ན་ནུས་པ་ཆེ་བ་ཡོད་པ་ནུབ་ཕྱོགས་པའི་བསམ་ཚུལ་ཁག་གཅིག་གིས་དུས་རྟག་ཏུ་ངོས་འཛིན་བྱེད་བཞིན་ཡོད་པར་བརྟེན།ནུབ་ཕྱོགས་པའི་དབུ་ཁྲིད་ཚོས་རྒྱ་ནག་འགོ་ཁྲིད་ཚོ་དང་ཐུག་འཕྲད་སྐབས་ཁོང་ཚོ་ཁ་སྐྱེངས་པོ་མི་ཡོང་ཆེད་འགྲོ་བ་མིའི་ཐོབ་ཐང་སོགས་གནད་དོན་དེ་དག་སྐོར་སྐད་ཆ་ཤོད་རྒྱུར་རྟག་ཏུ་འཛེམས་ཟོན་བྱས་ཡོད།དེ་ལྟར་བྱས་པའི་ཉེར་ལེན་ལ་བརྟེན།རྒྱ་ནག་མི་དམངས་སྤྱི་མཐུན་རྒྱལ་ཁབ་ནང་སྤྱི་ཡོངས་འགྲོ་བ་མིའི་ཐོབ་ཐང་གི་གནས་སྟངས་ཇེ་སྡུག་ཏུ་ཕྱིན་པ་མ་ཟད།བོད་མི་མང་པོའི་ཚེ་སྲོག་ཡང་ཤོར་ཡོད།རྒྱ་ནག་གཞུང་གིས་ནུབ་ཕྱོགས་པའི་དབུ་ཁྲིད་ཚོ་དང་ལྷན་འགྲོ་བ་མིའི་ཐོབ་ཐང་སོགས་ཀྱི་གནད་དོན་ཐོག་གྲོས་མོལ་བྱ་རྒྱུའི་དམིགས་ཡུལ་གཙོ་བོ་ནི།གྲོས་མོལ་དེ་དག་བརྒྱུད་རྒྱ་ནག་རང་ཉིད་ཀྱིས་འགྲོ་བ་མིའི་ཐོབ་ཐང་བརྡལ་བཤིག་བཏང་བ་ལོ་རྒྱུས་ཐོག་དཔང་རྟགས་ཟུབ་ཐབས་མེད་པ་དེ་དག་ལ་མང་ཚོགས་ཀྱི་ཁ་རྡུང་འགོག་ཐབས་བྱ་རྒྱུ་དེ་ཡིན།དེར་བརྟེན།ནུབ་ཕྱོགས་རྒྱལ་ཁབ་ཚོས་རྒྱ་ནག་དང་ལྷན་ཆ་རྐྱེན་གང་ཡང་མེད་པར་འགྲོ་བ་མིའི་ཐོབ་ཐང་གི་གནད་དོན་ཐོག་ཐུན་མོང་གི་གྲོས་མོལ་བྱ་རྒྱུའི་དམིགས་ཡུལ་གཙོ་བོ་ནི།འགྲོ་བ་མིའི་ཐོབ་ཐང་ལ་ཁ་གཡར་བ་ཙམ་ལས་དོན་དངོས་ཕྱོགས་གཉིས་ཀས་ཁེ་ཕན་བསྒྲུབ་ཐབས་བྱས་པ་མ་གཏོགས།རྒྱ་ནག་དང་གདོང་ཐུག་གི་སྲིད་བྱུས་འཛིན་འདོད་མེད་པའི་རྣམ་འགྱུར་བཏོན་པ་ཞིག་ཡིན་པ་རྒྱ་ནག་གཞུང་གིས་ངོས་འཛིན་བྱེད་བཞིན་ཡོད།